《初辞长洲县庠》
明代·王汝玉

潜鳞贵幽沈，迅翮当上征。伊抱孱陋质，俯仰难为情。

进趋既匪任，退武复怀惊。念往感多变，顾始愧将倾。

兹焉幸返旧，游息在柴荆。谷行晨晻暧，岭眺夕澄明。

红泉演绿涧，碧磴披丹英。时升烟霞表，恍若凌长清。

素心自昭旷，外物徒纷荣。愿同战胜者，弄化保嘉贞。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。